हॉलीवुड फिल्म से लिया आइडिया, खतरनाक मुजरिम बना हैंडसम लड़का; एक गलती पड़ी भारी
प्लास्टिक सर्जरी से गुजरने के बाद वह खतरनाक मुजरिम से 25 साल के एक सुंदर नौजवान में बदल गया। और तो और उसने अपना देश और नाम भी बदल लिया। 
वह एक खतरनाक ड्रग तस्कर था। गैंगवॉर ने उसके चहरे को कई जख़्म दिए थे। जिसके निशान उसकी पहचान बन गई थी। वह पुलिस की नजरों में था। अपराध जगत से लेकर कानूनी अमले तक में उसका चेहरा जाना पहचाना था।
लेकिन उस खतरनाक तस्कर को गिरफ्तार होना मंजूर नहीं था। वह अपने करोड़ों के तस्करी के धंधे को भी बंद नहीं होने देना चाहता था।
इसके लिए उसने शातिर चाल चली। कई प्लास्टिक सर्जरी से गुजरने के बाद वह खतरनाक मुजरिम से 25 साल के एक सुंदर नौजवान में बदल गया। और तो और उसने अपना देश और नाम भी बदल लिया।
कई महीनों तक वह अपने नए रूप में जीता रहा। लेकिन एक गलती ने उसके प्लान का सत्यानाश कर दिया और वो पुलिस की गिरफ्त में आ गया। मामला थाईलैंड का है।
थाईलैंड का अपराधी बना सुंदर कोरियाई युवक
कई प्लास्टिक सर्जरी से गुजरने के बाद सहारात सवांगजेंग एक सुंदर कोरियाई युवक में बदल गया। उसने अपना नाम भी बदल लिया। फर्जी डॉक्यूमेंट में कोरियाई नाम लिख, वह खुद को दक्षिण कोरिया का नागरिक बताता।
महीनों तक वह इसी तरह पुलिस को चकमा देता रहा। इधर, पुलिस परेशान थी कि सवांगजेंग अचानक से गायब कैसे हो गया। उसकी मौत से लेकर विदेश भागने तक की अफवाहें उड़ रही थी।
मासूम चेहरे से देना चाहता था धोखा
25 साल का सहारात सवांगजेंग ड्रग तस्कर था। उसकी गिनती थाईलैंड के सबसे बड़े ड्रग तस्करों में होती थी। उसका नेटवर्क विदेशों तक फैला था। कम उम्र में ही उसने अपना बड़ा साम्राज्य खड़ा कर लिया। लेकिन उसके काम ने उसे पूरे देश में कुख्यात कर दिया। काफी बदनाम होने के बाद उसने प्लास्टिक सर्जरी का फैसला किया। वो थाईलैंड का नागरिक नहीं दिखना चाहता था।
वह विदेशी नागरिक बन थाईलैंड में ड्रग तस्करी करना चाहता था। उसे लगता था प्लास्टिक सर्जरी से मासूम शख्स बनने के बाद किसी को भी उस पर शक नहीं होगा और वह कभी पकड़ा नहीं जाएगा।
हॉलीवुड फिल्म से मिली थी प्रेरणा, कोरियन बनने के पीछे थी ये सोच
आपने फिल्मों में खलनायक के प्लास्टिक सर्जरी करा पुलिस को चकमा देने की कहानी देखी होगी। ‘बैंकॉक पोस्ट’ की एक रिपोर्ट के मुताबिक ड्रग तस्कर सवांगजेंग ने भी फिल्मों को देखकर ही ऐसा करने का मन बनाया था। 1997 में आई हॉलीवुड फिल्म ‘फेस-ऑफ’ उसे काफी पसंद थी। इस फिल्म में प्लास्टिक सर्जरी कराने की कहानी है।
सवांगजेंग ने जानबूझ कर कोरियाई बनना चुना था। वह थाईलैंड के निवासी की जगह कोरियाई दिखना चाहता था, क्योंकि थाईलैंड में कोरियाई लोगों को सम्मान की नजरों से देखा जाता है। लोग कोरियाई युवकों को सभ्य, शालीन और शांत मानते हैं। सवांगजेंग को लगता था कि ऐसी शक्ल बनाने के बाद लोग उस पर शक नहीं करेंगे।
आगे बढ़ने से पहले इश पोल के जरिए प्लास्टिक सर्जरी पर अपनी राय बताते चलें
शक्ल से कोरियाई, मगर नहीं आती थी कोरियन लैंग्वेज
प्लास्टिक सर्जरी के बाद सवांगजेंग खुद को कोरियाई बताने लगा था। वो अपने नए नाम के साथ इसी रूप में लोगों से मिलता। लेकिन उसकी एक गलती ने उसे लोगों के शक के दायरे में ला खड़ा किया।
खुद को कोरियाई कहने वाला सवांगजेंग कोरियन भाषा का एक लफ्ज भी नहीं जानता था। दूसरी ओर, वह थाईलैड की स्थानीय भाषा धाराप्रवाह बोलता था। जिसके चलते लोगों को आश्चर्य हुआ। भला एक कोरियाई जो अपनी भाषा नहीं बोल पाता वह लोकल भाषा में एक्सपर्ट कैसे हो सकता है?
कुछ लोगों ने सवांगजेंग की जानकारी पुलिस को दे दी। जिसके बाद पुलिस ने उस पर नजर रखनी शुरू की।
पुख्ता जानकारी मिलने के बाद पुलिस ने सवांगजेंग को गिरफ्तार कर लिया। पूछताछ में उसके सारे राज उजागर हो गए। सवांगजेंग को जेल भेज दिया गया है। थाईलैंड में ड्रग्स को लेकर कानून काफी सख्त हैं। ऐसे में सवांगजेंग को लंबा वक्त जेल में काटना पड़ सकता है।